U 11.30 održala se izvanredna sjednica srbijanske Vlade povodom presude Vojislavu Šešelju. Nakon sjednice srbijanski premijer Aleksandar Vučić obratio se novinarima.

Novinari su Aleksandra Vučića pitali što danas misli o velikoj Srbiji, odriče li se politike koju je vodio 90-ih, osjeća li odgovornost za bilo koju žrtvu.

'Zahvalan sam što ste potvrdili da su neki donosili pitanja za novinare. S nečijom politikom možete se usuglasiti ili ne. U najteže vrijeme kada nisam bio ni poslanik izašao sam s drugačijom politikom na izbore i dobio povjerenje naroda. Ako su ti prespavali pa se ne sjećaju što je bilo prije 8 godina, mogli su pročitati da se nešto dogodilo. Ali to vam govori koliko je politika mržnje napredovala u Srbiji, postoji i kod onih na lažnoj ljevici, koji ne mogu zaboraviti da im je ljepše bilo prije 10, 20 godina. Koji ne razumiju da se stvari mijenjaju i da je normalno da ljudi prate život. Što se mene tiče politka Velike Srbije nije politika budućnosti ni politika vlade, i to ste svi znali. Ja se vaših pitanja ne plašim kao što se nikada nisam plašio jer mi je savjest čista", poručio je Vučić.

Novinare je zanimalo i kako to da je hrvatska javnost nakon presude Gotovini bila ujedinjena kada je u pitanju njegova nevinost, dok je srpska javnost podijeljena oko Šešelja.

'Jer kod nas nijedna presuda ne važi za ništa. Normalno je da šutiš. A kod nas svi sve znaju, i prije postupka i poslije postupka. Što da radite, to je Srbija. Zato sam ja molio naš narod da sebe pokušamo promijeniti, da budemo bolji. Hrvati su bili zatečeni, užasnuti kad je Gotovina osuđen. Tako su jučer bili šokirani, užasnuti kad je Šešelj oslobođen. Ali nisu bili nimalo šokirani kad je Gotovina pušten na slobodu. A ne zna se tko su ljudi koji su bili Darka i Nevenku', poručio je Vučić.

Novinari su Vučića pitali i kako komentira odluku Hrvatske da će uhititi Šešelja ako prijeđe granicu. "Valjda je popularno i mnogi u regiji su naučili da je Srbija vreća za udaranje i da u svakom trenutku mogu donijeti odluku kako hoće. Nadam se da će svi utišati histeriju jer mi i dalje samo pitamo što je s Darkom i Nevenkom od 9 i 11 godina i tko ih je ubio, a i dalje se nitko ne trudi odgovoriti nam. Nadam se da će prekinuti s takvim odlukama jer to je pitanje odnosa prema građanima Srbije. Mi ćemo se uvijek ponašati tako da ćemo štititi građana Srbije ma što mislili o njegovom političkom djelovanju", odgovorio je Vučić.



"Uvijek sam otvoren za razgovor, osim što nikome ne dam da ruši Srbiju i da je ponižava. I mislim da sam to dobro radio prethodnih godinu i 11 mjeseci", rekao je premijer Srbije.

"Mislim da je loša poruka da se bilo tko bahato ponaša. Nikome to nije potrebno. Hoćemo da budemo poštovani svugdje. Mi hoćemo razumjeti druge kao što smo čekali i nadali se da oni razumiju nas, i više to ne očekujmo", rekao je i dodao: "Samo molim ljude da razmisle žele li da Srbija bude stabilna sigurna, ili žele da se vraća u neizvjesnost".

Vučića su novinari pitali je li se čuo sa Šešeljom i je li vjerovao u Šešeljevu nevinost te što misli kako će presuda utjecati na odnose u regiji. "Nisam se čuo s gospodinom Šešeljom. Koliko već godina ne razgovaramo, 8 ili tako nešto. Ne želim mu ništa loše, njemu i njegovoj porodici. Želim mu u životu običnog čovjeka sve najbolje, ali u politici ne vidim zajedničku ulogu u budućnosti i žestoko ću joj se suprotstvaljati. Što se tiče regije, nisam htio odgovarati na brojne uvredljive riječi koje su stizale iz Hrvatske. Uložit ćemo mnogo truda da sačuvamo mir i stabilnost u regiji", kazao je.

"Mi građani Srbije teško ćemo doživjeti da drugi poštuju naše žrtve kako mi imamo obavezu poštivati njihove. Sasvim sam siguran da nitko neće odgovarati za ubojstvo četvero djece na Petrovačkoj cesti. Avioni su poletjeli iz Splita. Nikada nitko nije odgovarao. Ostaje naše da pamtimo naše žrtve, da im se poklonimo, ali naša obaveza je da budemo drugačiji od onih koji nam drže prodike svakog dana. Da poštujemo hrvatske i muslimanske žrtve, svakoga tko je svog sina ili nekoga drugog izgubio i da u tome pokažemo svoju srpsku veličinu da pokažemo da možemo i da umijemo razgovarti sa svima i da tuđu bol prihvatimo jednako kao što razumijemo patnju našeg naroda. Od drugih je teško da nešto slično možemo očekivati", rekao je premijer Vučić.

"Moramo razgovarati kao partneri, prijatelji, jednaki, a ne kao oni koji će morati biti kažnjavani, što ne znači da bilo koji zločin smije i treba biti zabrovaljen. Nekima je i 40 godina bilo malo, pa smo vidjeli da je Srbija napadnuta zašto je Karadžić dobio samo 40 godina. Važno je da Srbija bude napadnuta, da bude gubavac na koji u svakom trenutku možete prosuti smeće", rekao je Vučić.

"Poslije toga je došla presuda Šešešlju. Otpočetka je bio nedvosmisleno politički proces, i kada su ga tražili u Hag, i puštali i kada su ga ponovno tražili. Možete znati kakvoj bismo sramoti bili izloženi da smo postupali po njihovim nalozima. Ponosan sam što je vlada štitila zakone, dostojanstvo Srbije i građana, i dostojanstvo građanina Šešelja. Nemam nikakav osobni animozitet prema njemu, njemu i njegovo obitelji želim sve najbolje, svu sreću u životu. No ono s čim mi imamo problem je njegova politika kojoj ćemo se suprotstaviti jer Srbiju gura u probleme, muke, prošlost, politika koja bi nas u potpunosti izolirala od durgih i uopće ne krijem da ću se toj politici i osobno kao predsjednik Vlade a i poslije toga žestoko suprotavljati", poručio je Vučić.

"Nema nikakve sumnje da Haški sud osnovni cilj ispunio, ustvari cijelo vrijeme je zabijao čavle u kovčeg usnulog Balkana koji bi se trebao u budućnosti baviti samo svojom prošlošću, ratovima. Mnoge od njihovih presuda o kojima drugi u regiji nisu htjeli govoriti, a mi smo govorili, ustvari su na najbolji mogući način pokazivali da sud djeluje kao politički sud, a ne kao pravna institucija. Srbija, vlada Srbije, o objavljivanju presude Radovanu Karadžiću izašla je s najodgovornijim, najozbiljnijim odgovorom za javnost, za razliku od mnogih drugih u regiji. Srbija je rekla da neće ulaziti u sadržaj presude jer nije normalno da vlada to radi i da o tome raspravlja u javnosti. Izgovorili smo samo da nikome nećemo dozvoliti da na osnovu presude ruši Republiku Srbiji u republiku Srpsku. Samo 48 sati poslije te izjave koja je bila pomiriteljska, u kojoj nismo pravili dramu, uslijedili su novi žestoki napadi na Srbiju. Srbija je na to odgovorila da smatra da to nije u duhu pomirenja, da nije dobro za stabilnost na Balkanu i s tom pričom smo završili", poručio je Vučić.

'Srbija je na raskrižju poličkom, ekonomskom, moralnom. Poslijed godina koje su pojedene besmislenim ratovima, korupcijom, recesijom uspjeli smo zaustaviti daljni pad zemlje, podići joj ugled u svijetu, regiji. Baš u trenutku kada smo otvorili prva poglavlja, kada se možemo pohvaliti dobrim fiskalnim rezultatima, a imamo izvanredne rezultate u prvom kvartalu. Za oko 420 milijuna eura nam je bolji rezultat u prva tri mjeseca nego je očekivano. U prva tri mjeseca nismo imali novih zaduživanja, smanjili smo javni dug za 316 milijuna eura. U tom trenutku uslijedile su nove političke turbulencije za koje Srbija nikako nije kriva ni odgovorna. Došlo je do presuda pred Haškim sudom koji završava svoju rekao bih prije svega političku, a ne pravnu ulogu koju je imao', rekao je na početku pressice Aleksandar Vučić.

Održana izvanredna sjednica srbijanske Vlade

U 12 sati srpski premijer Aleksandar Vučić održat će konferenciju za novinare povodom presude Vojislavu Šešelju, također će govoriti o situaciji u regijiu i budućnosti Srbije.

Podsjetimo, raspravno vijeće Međunarodnog kaznenog suda za bivšu Jugoslaviju oslobodilo je u četvrtak vođu srpskih radikala Vojislava Šešelja po svim točkama optužnice za ratne zločine u Hrvatskoj, Vojvodini i BiH.

Vojislav Šešelj je po izricanju ove presude slobodan čovjek, kazao je predsjednik Sudskog vijeća Jean Claude Antonetti.

I prije presude haškom optuženiku i vođi Srpske radikalne stranke (SRS) Vojislavu Šešelju Vučić je ocijenio kako će ona imati manju važnost nego nedavna presuda bivšem predsjedniku Republike Srpske Radovanu Karadžiću.

Uoči izricanja presude 31. ožujka u Haškom tribunalu (ICTY), Vučić je novinarima u Beogradu rekao da ne zna sadržaj sudske odluke, ali da presuda neće imati ozbiljne posljedice za Srbiju.

'Odluka ima neusporedivo manju pravnu važnost nego presuda Radovanu Karadžiću ... mislim da bilo kakva presuda ne može ima nikakve ozbiljnije posljedice za Srbiju', rekao je Vučić novinarima poslije sudjelovanja na konferenciji o izbjegličkoj krizi, azilu i migracijama u Beogradu.

MUP Šešelju zabranio ulazak u Hrvatsku

U slučaju da vođa srpskih radikala Vojislav Šešelj dođe na hrvatsku granicu bit će mu zabranjen ulazak u Hrvatsku temeljem zakona o stranicma, doznaje se u MUP-u.

U MUP-u se doznaje da je graničnim prijelazima poslana obavijest da se Šešelju odbije ulazak u Hrvatsku temeljem dva članka Zakona o stranicima.

Šešelj je mogućnost dolaska u Hrvatsku spomenuo u četvrtak nakon što je Haaški sud objavio da je nepravomoćno oslobođen za ratni zločin. U prvoj reakciji nakon izricanja presude Šešelj je putem društevnih mreža poručio: "Draga moja Kolinda spremi se, spremi, uskoro ti dolazim u službeni posjet".

Hrvatski premijer Tihomir Orešković je u neformalnom razgovoru novinarima u Vukovaru rekao "Neka dođe pa ćemo ga uhititi".

